b'\n_START_ARTICLE_\nPen\xc3\xadnsula de Cotentin\n_START_SECTION_\nGeografia\n_START_PARAGRAPH_\nLa pen\xc3\xadnsula de Cotentin forma part del mass\xc3\xads d\'Arm\xc3\xb2rica, i est\xc3\xa0 situada entre l\'estuari del riu Vire i la badia del Mont Saint-Michel. Est\xc3\xa0 dividida en tres zones: el promontori de La Hague, el Pass de Cotentin (Le Plain) i la vall del riu Saire. Forma el gruix del departament de la Manche. La seva part meridional, anomenada "le Marais" (els aiguamolls), travessa d\'est a oest fins al nord de Carentan i Lessay, i marca la frontera natural amb la resta de Manche._NEWLINE_La ciutat m\xc3\xa9s gran de la pen\xc3\xadnsula \xc3\xa9s Cherbourg, a la costa nord. Entre altres ciutats importants estan Valognes, Barfleur, Bricquebec, Barneville-Carteret, Beaumont Hague, Les Pieux, La Haye du Puits i Montebourg._NEWLINE_La costa occidental de la pen\xc3\xadnsula, coneguda com la "C\xc3\xb4te des \xc3\x8fles" (la Costa de les Illes) encara les illes del Canal. Els ferrys enllacen Carteret i les illes de Jersey, Guernsey i Alderney des de Dielette. A la costa oriental de la pen\xc3\xadnsula est\xc3\xa0 l\'illa de Tatihou i les \xc3\x8eles Saint-Marcouf.\n_START_SECTION_\nHist\xc3\xb2ria\n_START_PARAGRAPH_\nLa pen\xc3\xadnsula formava part de la zona geogr\xc3\xa0fica romana d\'Arm\xc3\xb2rica. L\'actual ciutat de Coutances era l\'antiga capital dels unel\xc2\xb7les, una tribu gal\xc2\xb7la, que adquir\xc3\xad el nom de "Constantia" al 298 durant el regnat de l\'emperador Constanci I Clor. La base de la pen\xc3\xadnsula, en llat\xc3\xad la pagus Constantinus, s\'un\xc3\xad amb la pagus Coriovallensis, centrada al voltant de Cherbourg al nord, formant-se el que es coneixeria com a Cotentin. Sota els carolingis va ser administrada per vescomtes sorgits de la fam\xc3\xadlia dels Saint-Sauveur, i la seva seu es trobava a Saint-Sauveur al Douve._NEWLINE_Al segle IX, els v\xc3\xadkings s\'assentaren a Cotentin, que esdevindria part de Normandia a inicis del segle X. Molts top\xc3\xb2nims deriven del n\xc3\xb2rdic antic, com La Hague o La-Hougue, que provenen del mot "haugr", que significa "tur\xc3\xb3". Entre altres noms s\xc3\xb3n t\xc3\xadpics Bricquebec, Etreham, Quettetot, Quettehou (Ketil ham). Fins a la construcci\xc3\xb3 de les carreteres modernes, la pen\xc3\xadnsula era gaireb\xc3\xa9 inaccessible durant l\'hivern a causa dels aiguamolls que a\xc3\xafllaven les zones altes del mateix promontori: aix\xc3\xb2 explica que en algunes refer\xc3\xa8ncies hist\xc3\xb2riques citin Cotentin com una illa._NEWLINE_El rei Alan I de Bretanya va fer la guerra contra els homes del nord. Com a resultat de les seves conquestes, la pen\xc3\xadnsula de Cotentin pass\xc3\xa0 a formar part del Ducat de Bretanya. Despr\xc3\xa9s de la seva mort, els homes del nord enva\xc3\xafren i ocuparen Bretanya entre el 907 i el 939. mentre que eren expulsats pel n\xc3\xa9t d\'Alan, Alan II Barbitorte, els posteriors governants bretons van ser m\xc3\xa9s febles que Alan I, de manera que van anar patint continuats atacs i invasions dels homes del nord. Bretanya va perdre la pen\xc3\xadnsula de Cotentin, la qual pass\xc3\xa0 a formar part de Normandia._NEWLINE_El 1088 Robert Curthose, duc de Normandia, va fer un feu de Cotentin pel seu germ\xc3\xa0 Enric, posteriorment el rei Enric I d\'Anglaterra. Enric, com a comte de cotentin, establ\xc3\xad la seva primera base de poder all\xc3\xa0 i a Avranchin al sud, m\xc3\xa9s enll\xc3\xa0 del riu Thar._NEWLINE_Durant la Guerra dels Cent Anys, el rei Eduard III d\'Anglaterra desembarc\xc3\xa0 a la badia de La Hogue, i d\'all\xc3\xa0 es dirig\xc3\xad a l\'esgl\xc3\xa9sia de Quettehou al Val de Saire. Va ser all\xc3\xa0 on Eduard va fer cavaller el seu fill Eduard, el Pr\xc3\xadncep Negre (a l\'altar hi ha una placa que ho recorda)._NEWLINE_La batalla naval de La Hogue del 1692 va tenir lloc davant Saint-Vaast-la-Hougue, prop de Barfleur._NEWLINE_La ciutat de Valognes va ser, fins a la Revoluci\xc3\xb3 Francesa, un punt de trobada per a l\'aristocr\xc3\xa0cia, anomenada el "Versalles de Normandia". L\'escena social va ser descrita a les novel\xc2\xb7les de Jules Barbey d\'Aurevilly, originari de la regi\xc3\xb3. Queden poques restes de les mansions i ch\xc3\xa2teaux, car la majoria van resultar destru\xc3\xafts durant els combats de la batalla de Normandia durant la II Guerra Mundial._NEWLINE_Durant la Segona Guerra Mundial, part de la batalla de Normandia el 1944 va tenir lloc a Cotenti. La part m\xc3\xa9s occidental dels desembarcaments del Dia-D van ser a Utah Beach, a la zona m\xc3\xa9s meridional de la pen\xc3\xadnsula, seguida per una campanya per ocupar la pen\xc3\xadnsula i capturar Cherbourg.\n_START_SECTION_\nEconomia\n_START_PARAGRAPH_\nEl principal recurs econ\xc3\xb2mic de la regi\xc3\xb3 \xc3\xa9s l\'agricultura. La ind\xc3\xbastria lletera \xc3\xa9s una activitat important. Per tota la costa occidental es cultiven verdures de renom, com les pastanagues de Cr\xc3\xa9ances. La marca "Florette" va ser creada a Lessay._NEWLINE_La regi\xc3\xb3 \xc3\xa9s tamb\xc3\xa9 famosa per la seva cultura de mol\xc2\xb7luscos, especialment les ostres de Saint-Vaast-la-Hougue i Pirou, aix\xc3\xad com la producci\xc3\xb3 de begudes alcoh\xc3\xb2liques com la sidra i el calvados, fet de pomes i peres cultivades localment._NEWLINE_La regi\xc3\xb3 allotja dues importants instal\xc2\xb7lacions nuclears. A Flamanville hi ha una central d\'energia nuclear, on s\'est\xc3\xa0 construint el segon reactor pressuritzat europeu del m\xc3\xb3n, amb la posada en marxa prevista pel 2016. A pocs quil\xc3\xb2metres al nord, a Beaumont-Hague, es troba el Centre COGEMA de La Hague, un gran complex de reprocessament de residus nuclears i emmagatzematge operat per Areva NC. A la planta es guarden tots els residus d\'alt nivell del programa nuclear franc\xc3\xa8s a una gran volta. La ind\xc3\xbastria nuclear proporciona una part substancial de feina a la regi\xc3\xb3. Les carreteres emprades pel transport de residus nuclears han estat bloquejades a vegades pels activistes ecologistes de Greenpeace. Els grups ambientalistes locals han fet p\xc3\xbabliques les seves preocupacions sobre els nivells de radioactivitat de l\'aigua refrigerant d\'aquestes plantes nuclears, que \xc3\xa9s vessada a la badia de Vauville, tot i que la radioactivitat emesa \xc3\xa9s diversos punts de magnitud per sota dels nivells naturals i no planteja cap perill._NEWLINE_A Cherbourg hi ha dues drassanes importants. Les drassanes DCNS, de propietat estatal, ha constru\xc3\xaft els submarins nuclears francesos des de 1960. Les drassanes CMN, de propietat privada, ha constru\xc3\xaft diverses fragates i patrulleres per a diversos estats, principalment de l\'Orient Mitj\xc3\xa0._NEWLINE_El turisme \xc3\xa9s tamb\xc3\xa9 una activitat econ\xc3\xb2mica important a la regi\xc3\xb3. Molts turistes visiten les platges de la invasi\xc3\xb3 del Dia-D. A Sainte-M\xc3\xa8re-\xc3\x89glise hi ha un museu commemoratiu de les accions de les divisions aerotransportades 82a i 101a. La Cit\xc3\xa9 de la Mer de Cherbourg \xc3\xa9s un museu de temes oce\xc3\xa0nics i submarins. L\'atracci\xc3\xb3 principal \xc3\xa9s el submar\xc3\xad Redoutable, el primer submar\xc3\xad nuclear franc\xc3\xa8s, botat el 1967.'